## **Κρατούμενοι με αναπηρία και συνθήκες διαβίωσής τους στα σωφρονιστικά καταστήματα και τα καταστήματα κράτησης της χώρας**

## Συνεδρίαση της Ειδικής Μόνιμης Επιτροπής Σωφρονιστικού Συστήματος και λοιπών Δομών Εγκλεισμού Κρατουμένων του Ελληνικού Κοινοβουλίου

## Τετάρτη, 30 Απριλίου 2025 και ώρα 10.00 Αίθουσα «Προέδρου Γιάννη Νικ. Αλευρά»

Τοποθέτηση Γενικού Γραμματέα Εθνικής Συνομοσπονδίας Ατόμων με Αναπηρία (Ε.Σ.Α.μεΑ.), κ. Β. Κούτσιανου

## **Εισαγωγή**

Οι συνθήκες διαβίωσης των κρατουμένων, με ή χωρίς αναπηρία, στα σωφρονιστικά καταστήματα της χώρας έχουν απασχολήσει κατ’ επανάληψη την ελληνική επικαιρότητα δυστυχώς κυρίως με αρνητικό πρόσημο, λόγω των σοβαρών ελλείψεων και των δυσμενών συνθηκών που επικρατούν.Μάλιστα, οι δυσμενείς και συχνά απάνθρωπες συνθήκες διαβίωσης και εξαθλίωσης των κρατουμένων (με ή χωρίς αναπηρία) στα ελληνικά σωφρονιστικά καταστήματα κράτησης δεν έχουν απασχολήσει μόνο την ελληνική κοινωνία, αλλά και τις αρμόδιες Επιτροπές των Ηνωμένων Εθνών και του Συμβουλίου της Ευρώπης στο πλαίσιο παρακολούθησης της υλοποίησης των Συμβάσεων που έχει κυρώσει η χώρα μας, όπως η Σύμβαση των ΗΕ κατά των Βασανιστηρίων (ν. 1782/1988) και η Σύμβαση για την Πρόληψη των Βασανιστηρίων και της Απάνθρωπης ή Ταπεινωτικής Μεταχείρισης ή Τιμωρίας του Συμβουλίου της Ευρώπης (ν.1949/1991).

Ειδικότερα, για τους κρατούμενους με αναπηρία, η αρμόδια Επιτροπή των ΗΕ για τα Δικαιώματα των Ατόμων με Αναπηρίες, στις Τελικές Παρατηρήσεις προς την Ελλάδα μετά την εξέταση της συμμόρφωσης της χώρας με τη Σύμβαση των ΗΕ για τα Δικαιώματα των Ατόμων με Αναπηρίες, έχει εκφράσει τις ανησυχίες της σχετικά με την:

«[α]πουσία ενός πλαισίου που να προβλέπει τα απαραίτητα ειδικά μέτρα και εξατομικευμένη στήριξη σε φυλακισμένους και κρατούμενους με αναπηρία προκειμένου να καλύπτουν τις καθημερινές τους ανάγκες σε συνθήκες που να διασφαλίζουν τον σεβασμό της αξιοπρέπειάς τους»**[[1]](#footnote-1)**

και συστήνει προς τη χώρα,

«[…] να λάβει αποτελεσματικά μέτρα ώστε να διασφαλίσει ότι οι συνθήκες διαβίωσης των ατόμων με αναπηρία στα ιδρύματα και σε οποιουδήποτε τύπου εγκαταστάσεις, […] **να σέβονται την αξιοπρέπεια των ατόμων με αναπηρία** και **συμμορφώνονται με τις διατάξεις του Άρθρου 15 της Σύμβασης**. Επίσης, συνιστά στο συμβαλλόμενο Κράτος να προβλέψει **συγκεκριμένα μέτρα και εξατομικευμένη στήριξη για φυλακισμένους και κρατούμενους με αναπηρία ώστε να καλύπτονται οι καθημερινές τους ανάγκες**. Τέλος, η συνιστά το συμβαλλόμενο Κράτος **να ενισχύσει και να εφαρμόσει μέτρα διασφάλισης και μηχανισμούς παρακολούθησης ενάντια στην κακομεταχείριση** στα ιδρύματα και κάθε είδους εγκαταστάσεις όπου βρίσκονται άτομα με αναπηρία, διασφαλίζοντας, μεταξύ άλλων, ότι οι τραυματισμοί που υφίστανται τα άτομα με αναπηρία στα εν λόγω ιδρύματα και τις εγκαταστάσεις καταγράφονται συστηματικά και γνωστοποιούνται στις αρμόδιες αρχές παρακολούθησης».**[[2]](#footnote-2)**

Επιπλέον, η Επιτροπή των ΗΕ κατά των Βασανιστηρίων στις Τελικές Παρατηρήσεις και Συστάσεις προς τη χώρα,**[[3]](#footnote-3)** αναφορικά με τις συνθήκες κράτησης στα σωφρονιστικά καταστήματα, συστήνει, μεταξύ άλλων, στο ελληνικό κράτος να συνεχίσει τις προσπάθειες για τη βελτίωση των υφιστάμενων συνθηκών κράτησης όπως και να προβεί στην ανακούφιση του υπερπληθυσμού των καταστημάτων κράτησης, λαμβάνοντας υπόψη και την εφαρμογή μη στερητικών μέτρων της ελευθερίας.**[[4]](#footnote-4)** Επίσης, επισημαίνει στο ελληνικό κράτος, ότι στη προσπάθεια του για τη βελτίωση των υφιστάμενων συνθηκών κράτησης οφείλει να λάβει υπόψη και τις προβλέψεις των: α) Πρότυπων Ελάχιστων Κανόνων των Ηνωμένων Εθνών για τη μεταχείριση των κρατουμένων (the Nelson Mandela Rules), β) τα Πρότυπα των Ελάχιστων Κανόνων των ΗΕ για τα μη στερητικά της ελευθερίας μέτρα (the Tokyo Rules), και γ) των Κανόνων των ΗΕ για τη μεταχείριση των γυναικών κρατουμένων και τα μη στερητική της ελευθερίας μέτρα για τις γυναίκες δράστες εγκληματικών πράξεων (the Bangkok Rules).**[[5]](#footnote-5)**

Πέραν των συνθηκών κράτησης στα σωφρονιστικά καταστήματα της χώρας, η Επιτροπή των ΗΕ κατά των Βασανιστηρίων, στις Τελικές Παρατηρήσεις της προς το ελληνικό κράτος, επισημαίνει την ανάγκη εκπαίδευσης όλων των εμπλεκόμενων επαγγελματιών του σωφρονιστικού συστήματος. Ειδικότερα, συστήνει την παροχή κατευθυντήριων οδηγιών και την υλοποίηση υποχρεωτικών προγραμμάτων κατάρτισης, με στόχο να διασφαλιστεί ότι όλοι οι δημόσιοι λειτουργοί -όπως οι αξιωματούχοι επιβολής του νόμου, οι σωφρονιστικοί υπάλληλοι, καθώς και το ιατρικό και νοσηλευτικό προσωπικό που εργάζεται στις δομές υγείας εντός των καταστημάτων κράτησης- είναι πλήρως ενήμεροι για το περιεχόμενο της Σύμβασης των ΗΕ κατά των Βασανιστηρίων και Άλλων Τρόπων Σκληρής, Απάνθρωπης ή Ταπεινωτικής Μεταχείρισης ή Τιμωρίας και, ιδίως, για την απόλυτη απαγόρευση των βασανιστηρίων. Επιπλέον, τονίζεται ότι κάθε παραβίαση της Σύμβασης δεν θα γίνεται ανεκτή και ότι οι υπεύθυνοι θα διώκονται και, εφόσον καταδικαστούν, θα τιμωρούνται αναλόγως.**[[6]](#footnote-6)**

Στη συνέχεια παρουσιάζονται συγκεκριμένα προβλήματα που αντιμετωπίζουν οι κρατούμενοι με αναπηρία στα σωφρονιστικά καταστήματα της χώρας.

## **Κρατούμενοι με αναπηρία: Συνθήκες διαβίωσης και προσβασιμότητα**

Οι δυσμενείς συνθήκες διαβίωσης εντός των σωφρονιστικών καταστημάτων της χώρας είναι δυστυχώς μια πραγματικότητα η οποία έχει αποτυπωθεί στις πρόσφατες εκθέσεις της Επιτροπής του Συμβουλίου της Ευρώπης κατά των Βασανιστηρίων (CPT)**[[7]](#footnote-7)** και του Συνηγόρου του Πολίτη υπό την ιδιότητα του ως Εθνικού Μηχανισμού Πρόληψης των Βασανιστηρίων και της Κακομεταχείρισης για τα έτη 2022-2023.**[[8]](#footnote-8)** Ο υπερπληθυσμός που παρατηρείται σε αρκετές μονάδες κράτησης, ξεπερνώντας μάλιστα κατά πολύ (σε κάποια από αυτά) το επιτρεπόμενο όριο, σε συνδυασμό με την ακαταλληλότητα των υφιστάμενων υποδομών, λόγω της παλαιότητας και της ελλιπούς συντήρησης, έχουν ως αποτέλεσμα τη διαμόρφωση απάνθρωπων συνθηκών διαβίωσης εντός αυτών. Η τοποθέτηση περισσότερων από τον προβλεπόμενο αριθμό κρατουμένων ανά κελί, η έλλειψη παροχής επαρκούς θέρμανσης εντός των σωφρονιστικών καταστημάτων, οι κακές συνθήκες υγιεινής και καθαριότητας, καθώς και η χαμηλή ποιότητα και η ποσότητα της παρεχόμενης σίτισης, π.χ. η μη παροχή ειδικής διατροφής στους κρατούμενους λόγω ειδικών προβλημάτων υγείας αποτελούν κάποια ενδεικτικά παραδείγματα.**[[9]](#footnote-9)**

Επιπλέον, για τους κρατούμενους με αναπηρία, πόσο μάλλον για τους κρατούμενους/ες με κινητική αναπηρία, η προσβασιμότητα των σωφρονιστικών καταστημάτων συνιστά ένα ακόμη σημαντικό και σοβαρό εμπόδιο. Τα προβλήματα προσβασιμότητας δεν περιορίζονται μόνο στα κελία, αλλά εκτείνονται και στους χώρους υγιεινής, στους κοινόχρηστους χώρους (π.χ. προαύλιοι χώροι, βιβλιοθήκες, χώροι επισκεπτηρίων κ.ά.), στα κέντρα υγείας των σωφρονιστικών καταστημάτων καθώς και στα κρατητήρια των αστυνομικών τμημάτων της χώρας. Η έλλειψη βασικών προσαρμογών υπονομεύει τα δικαιώματα και την αξιοπρέπεια των κρατουμένων με αναπηρία. Στο πλαίσιο της βελτίωσης της προσβασιμότητας των σωφρονιστικών καταστημάτων και καταστημάτων κράτησης θα μπορούσαν να ληφθούν μέτρα όπως η εγκατάσταση κιγκλιδωμάτων ή κουπαστών σε σκάλες, η πρόβλεψη τοποθέτησης φορητών ραμπών ώστε να διευκολύνεται η πρόσβαση των κρατουμένων-χρηστών αναπηρικών αμαξιδίων, η σήμανση των σκαλοπατιών με έντονα χρώματα για τους κρατούμενους με αναπηρία όρασης, κ.ο.κ.

Στο πλαίσιο της υλοποίησης του *Εθνικού Σχεδίου Δράσης για τα Δικαιώματα των Ατόμων με Αναπηρία 2020-2023*, κατά τη διάρκεια του 2021, πραγματοποιήθηκε σε όλα τα σωφρονιστικά καταστήματα της χώρας καταγραφή των προβλημάτων προσβασιμότητας που αντιμετωπίζουν οι εγκαταστάσεις καθώς και των παρεμβάσεων που απαιτούνται για τη βελτίωση τους.**[[10]](#footnote-10)**

Σύμφωνα με το *Πόρισμα της Ομάδας Εργασίας για την επεξεργασία και την επικαιροποίηση του στρατηγικού πλάνου σωφρονιστικής πολιτικής της Γενικής Γραμματείας Αντεγληματικής Πολιτικής για τα έτη 2021-2023*,**[[11]](#footnote-11)**προβλεπόταν η αναβάθμιση των υποδομών των σωφρονιστικών καταστημάτων προκειμένου να βελτιωθεί η προσβασιμότητα τους στα άτομα με αναπηρία. Οι προβλεπόμενες παρεμβάσεις αφορούσαν, μεταξύ άλλων, τους χώρους επισκεπτηρίων, ώστε να διασφαλίζεται η ανεμπόδιστη πρόσβαση των επισκεπτών/τριών με αναπηρία, καθώς και τους χώρους διαβίωσης των κρατούμενων με αναπηρία, στοχεύοντας συνολικά στη βελτίωση των συνθηκών κράτησής τους.

Επιπλέον, στο πλαίσιο της *Εθνικής Στρατηγικής για τα Δικαιώματα των Ατόμων με Αναπηρία 2024-2030*,**[[12]](#footnote-12)** προβλέπεται η υλοποίηση δράσης (Δράση 53) που περιλαμβάνει την αναβάθμιση των υποδομών, καθώς και την εφαρμογή εξατομικευμένων μέτρων υποστήριξης για κρατούμενους/ες με αναπηρία, με σκοπό την κάλυψη των εξατομικευμένων αναγκών που προκύπτουν από την αναπηρία τους.

Παρότι η καταγραφή του επιπέδου της προσβασιμότητας των σωφρονιστικών καταστημάτων και οι προβλέψεις για τη βελτίωση ή αναβάθμιση των υφιστάμενων υποδομών τους αποτελούν θετικές εξελίξεις ως προς το σεβασμό των ανθρωπίνων δικαιωμάτων των κρατούμενων με αναπηρία, η μη πρόσβαση σε δεδομένα της προαναφερθείσας καταγραφής δημιουργεί σημαντικά εμπόδια ως προς την παρακολούθηση των παρεμβάσεων που έχουν πραγματοποιηθεί ή/και επρόκειτο να πραγματοποιηθούν για το κατά πόσο αυτές συνέβαλλαν ή θα συμβάλλουν στη βελτίωση των συνθηκών διαβίωσης των κρατουμένων με αναπηρία.

**Για το λόγο αυτό προτείνουμε:**

* Τη **διασφάλιση της προσβασιμότητας των καταστημάτων κράτησης και των κρατητηρίων των αστυνομικών τμημάτων στα άτομα με αναπηρία**, με βάση τις ανάγκες τους.
* Την **παροχή ενημέρωσης αναφορικά με την καταγραφή των προβλημάτων προσβασιμότητας** που υφίστανται στα σωφρονιστικά καταστήματα καθώς και των απαραίτητων παρεμβάσεων που απαιτούνται για τη βελτίωση των συνθηκών διαβίωσης των κρατουμένων με αναπηρία σε αυτά.
* Την **παροχή πληροφόρησης αναφορικά με τις παρεμβάσεις που έχουν ήδη υλοποιηθεί** για την αναβάθμιση των συνθηκών διαβίωσης των κρατουμένων με αναπηρία.
* Τη **συγκρότηση Επιτροπής Ελέγχου** από το Υπουργείο Προστασίας του Πολίτη, με συμμετοχή εκπροσώπου της ΕΣΑμεΑ, με αντικείμενο την εξέταση και τον έλεγχο της προσβασιμότητας των σωφρονιστικών καταστημάτων της χώρας.

## **Κρατούμενοι με αναπηρία και πρόσβαση στην υγειονομική και ιατροφαρμακευτική περίθαλψη**

Η πρόσβαση στην υγειονομική και ιατροφαρμακευτική περίθαλψη αποτελεί αναφαίρετο δικαίωμα όλων των πολιτών, συνεπώς και οι κρατούμενοι με αναπηρία πρέπει να λαμβάνουν την ίδια υγειονομική και ιατροφαρμακευτική περίθαλψη. Σύμφωνα με την έκθεση τις Επιτροπής του Συμβουλίου τις Ευρώπης κατά των Βασανιστηρίων (CPT) από το 2022 και της πρόσφατης (2025) Ειδικής Έκθεσης του Συνηγόρου του Πολίτη, στο πλαίσιο του ρόλου του ως Εθνικός Μηχανισμός Πρόληψης των Βασανιστηρίων και τις Κακομεταχείρισης για τα έτη 2022-2023, η μεγάλη πλειονότητα των κρατούμενων, με ή χωρίς αναπηρία, εξακολουθεί να αντιμετωπίζει σοβαρά εμπόδια πρόσβασης στην υγειονομική περίθαλψη. Επιπλέον, η πρόσφατη καταδίκη τις χώρας από το Ευρωπαϊκό Δικαστήριο Δικαιωμάτων του Ανθρώπου (ΕΔΔΑ) (Μάρτιος 2025), έπειτα από προσφυγή καρκινοπαθούς κρατούμενου αναφορικά με τις απάνθρωπές συνθήκες κράτησης στο νοσοκομείο των φυλακών Κορυδαλλού το 2018,**[[13]](#footnote-13)** έρχεται να επιβεβαιώσει τα σημαντικά δομικά προβλήματα στην παροχή ιατροφαρμακευτικής φροντίδας και την πρόσβαση στις υπηρεσίες υγείας για τους κρατουμένους με αναπηρία.

Η σοβαρή υποστελέχωση των δομών υγείας εντός των σωφρονιστικών καταστημάτων, με την απουσία μόνιμου ιατρικού και νοσηλευτικού προσωπικού και την αντικατάστασή τους από σωφρονιστικούς υπαλλήλους που δεν διαθέτουν κατάλληλη εξειδίκευση, αποτελεί ένα από τα σημαντικότερα εμπόδια στην πρόσβαση των κρατούμενων με αναπηρία στην υγειονομική περίθαλψη. Επιπλέον, η μη λήψη αναλυτικού ιατρικού ιστορικού κατά την είσοδο των νεοεισερχόμενων κρατούμενων στα σωφρονιστικά καταστήματα, οι ανεπαρκείς και συχνά ακατάλληλες υποδομές των δομών υγείας, οι κακές συνθήκες νοσηλείας, η μη παροχή ειδικής διατροφής σε κρατούμενους με προβλήματα υγείας, καθώς και η έλλειψη στοιχειώδους προσβασιμότητας και υγιεινής, εντείνουν την υγειονομική απομόνωση και την άνιση μεταχείριση των κρατουμένων με αναπηρία.

Όπως επισημαίνεται και στην Έκθεση της Επιτροπής του Συμβουλίου της Ευρώπης κατά των Βασανιστηρίων, το δικαίωμα των κρατούμενων με αναπηρία στην υγειονομική περίθαλψη περιορίζεται συχνά στην παροχή φαρμακευτικής αγωγής. Ωστόσο, ο τρόπος χορήγησης αυτής της αγωγής εγείρει σοβαρά ζητήματα. Η ανεπαρκής καταγραφή των φαρμάκων που χορηγούνται, η εμπλοκή κρατουμένων στη διανομή φαρμάκων σε συγκρατούμενους τους, αλλά και η ανάθεση αυτής της ευθύνης σε σωφρονιστικούς υπαλλήλους που δεν διαθέτουν την απαραίτητη ιατρική ή νοσηλευτική κατάρτιση, λόγω έλλειψης εξειδικευμένου προσωπικού, συνιστούν πρακτικές που όχι μόνο δεν διασφαλίζουν την επαρκή φροντίδα των κρατουμένων, αλλά ενδέχεται να εγκυμονούν κινδύνους για την υγεία τους. Κατά συνέπεια, η ανάγκη για άμεση αναθεώρηση των διαδικασιών φαρμακευτικής περίθαλψης κρίνεται επιτακτική.

Ένα χαρακτηριστικό παράδειγμα που τονίζει τη σημασία της άμεσης και απρόσκοπτης πρόσβασης σε ιατροφαρμακευτική περίθαλψη είναι αυτό των οροθετικών κρατουμένων. Στην περίπτωση αυτών των ατόμων, η έγκαιρη χορήγηση της κατάλληλης αγωγής είναι ζωτικής σημασίας. Οποιαδήποτε καθυστέρηση όχι μόνο υπονομεύει την υγεία τους, αλλά οδηγεί συχνά στην απομόνωσή τους σε ειδικά διαμορφωμένους χώρους, μια πρακτική που, ωστόσο, παραβιάζει το δικαίωμα στην ιδιωτικότητα και το ιατρικό απόρρητο και συμβάλλει στην ενίσχυση του κοινωνικού στίγματος εις βάρος τους, αντί να προστατεύει τα δικαιώματά τους ως ασθενείς και κρατούμενοι.**[[14]](#footnote-14)**

Επιπλέον, όπως είχαμε επισημάνει και κατά τη δημόσια διαβούλευση του πρόσφατου σχεδίου νόμου του Υπουργείου Προστασίας του Πολίτη, που πλέον έχει ψηφιστεί ως ν. 5187/2025, σχετικά με την «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλων θεμάτων αρμοδιότητας του Υπουργείου Προστασίας του Πολίτη» μας προκάλεσε έκπληξη η πρόβλεψη που εισάγεται με το άρθρο 180 του νόμου για τροποποίηση του άρθρου 46 του Σωφρονιστικού Κώδικα. Συγκεκριμένα, προβλέπεται πλέον η δυνατότητα μείωσης της εκτιόμενης ποινής για κρατούμενους που θα «απασχολούνται» ως βοηθοί νοσοκόμου, αποκλειστικά για τη φροντίδα συγκρατουμένων με σοβαρές αναπηρίες ή χρόνιες παθήσεις (με ποσοστό αναπηρίας 67% και άνω) οι οποίοι χρήζουν συνεχούς φροντίδας από τρίτο πρόσωπο.

Παρά την πρόβλεψη αυτή, οφείλουμε να επαναλάβουμε τη σύσταση της Επιτροπής κατά των Βασανιστηρίων (CPT) του Συμβουλίου της Ευρώπης, η οποία έχει επισημάνει ότι η παροχή φροντίδας και νοσηλείας σε κρατούμενους με σοβαρή αναπηρία ή χρόνια προβλήματα υγείας οφείλει να παρέχεται αποκλειστικά από εξειδικευμένο υγειονομικό προσωπικό και όχι από άλλους κρατούμενους, ανεξαρτήτως κινήτρων ή ανταλλαγμάτων.**[[15]](#footnote-15)**

**Για το λόγο αυτό προτείνουμε:**

* Τη **διασφάλιση ισότιμης πρόσβασης στην υγεία** για όλους τους κρατούμενους, με ή χωρίς αναπηρία, σε όλα τα σωφρονιστικά καταστήματα της χώρας, διασφαλίζοντας ίση ποιότητα και φροντίδα για όλους.
* Την **ενίσχυση όλων των δομών υγείας** που βρίσκονται εντός των σωφρονιστικών καταστημάτων με μόνιμο ιατρικό και νοσηλευτικό προσωπικό, ώστε να διασφαλιστεί η επαρκής φροντίδα των κρατουμένων, και ιδιαίτερα αυτών με αναπηρία ή σοβαρές χρόνιες παθήσεις.
* Τη **βελτίωση των συνθηκών νοσηλείας** σε όλα τα σωφρονιστικά καταστήματα και καταστήματα κράτησης της χώρας, παρέχοντας κατάλληλες υποδομές και εξοπλισμό για την ασφαλή και υγιεινή νοσηλεία των κρατούμενων.
* Τη **διασφάλιση της έγκαιρης και αδιάλειπτης χορήγησης των απαιτούμενων φαρμάκων** σε όλους τους κρατούμενους, εξασφαλίζοντας την εύκολη πρόσβαση σε φάρμακα και θεραπείες, χωρίς καθυστερήσεις ή προβλήματα στην προμήθεια.
* Την χορήγηση των απαιτούμενων φαρμάκων μόνο από το νοσηλευτικό προσωπικό και όχι από σωφρονιστικούς υπαλλήλους ή άλλους κρατούμενους, όπως ισχύει σήμερα.
* Την **κατάργηση της περίπτωσης 1ββ. του άρθρου 180 του ν. 5187/2025** η οποία προβλέπει τη μείωση της εκτιόμενης ποινής εκείνων των κρατουμένων που θα «απασχολούνται» ως βοηθοί νοσοκόμων για τη φροντίδα κρατουμένων με σοβαρή αναπηρία ή χρόνιες παθήσεις. Η φροντίδα αυτών των κρατουμένων πρέπει να παρέχεται από εξειδικευμένο νοσηλευτικό προσωπικό, όπως επισημαίνει και η Επιτροπή του Συμβουλίου της Ευρώπης κατά των Βασανιστηρίων, προκειμένου να διασφαλιστεί η ποιότητα και η ασφάλεια της φροντίδας.

## **Ταξινόμηση και κατανομή των κρατούμενων με αναπηρία**

Ένα ακόμη κρίσιμο ζήτημα που επηρεάζει άμεσα τις συνθήκες διαβίωσης των κρατουμένων με αναπηρία αφορά την τοποθέτησή τους σε κατάλληλους χώρους, οι οποίοι έχουν επιλεγεί με γνώμονα τις ανάγκες που απορρέουν από την αναπηρία τους. Παραδείγματος χάρη, είναι απαραίτητο οι κρατούμενοι με περιορισμένη κινητικότητα να διαμένουν σε προσβάσιμα κελιά. Ωστόσο, ο υφιστάμενος υπερπληθυσμός στα σωφρονιστικά καταστήματα**[[16]](#footnote-16)** και η πρακτική κατανομής πολλών κρατουμένων σε κοινά κελιά δύνανται να έχει σοβαρές αρνητικές συνέπειες, ιδίως σε κρατούμενους με νοητικές ή/και ψυχοκοινωνικές αναπηρίες. Συνεπώς, είναι σημαντικό η κατανομή των κρατουμένων να πραγματοποιείται βάσει εξατομικευμένης αξιολόγησης των αναγκών τους ανά είδος αναπηρίας. Μια τέτοια προσέγγιση όχι μόνο σέβεται τα δικαιώματά τους αλλά συμβάλλει στην πρόληψη περιστατικών κακομεταχείρισης ή/και περιθωριοποίησης από άλλους κρατούμενους.

Ιδιαίτερη σημασία πρέπει να δοθεί επίσης στην ανίχνευση των μη ορατών αναπηριών, όπως οι νοητικές ή ψυχοκοινωνικές, κατά την υποδοχή και αξιολόγηση των νεοεισερχόμενων κρατουμένων. Πολλές από αυτές τις αναπηρίες ενδέχεται να μην έχουν αναγνωριστεί πριν τον εγκλεισμό και συνεπώς να παραμένουν αδιάγνωστες, επιτείνοντας τον κίνδυνο κακής μεταχείρισης ή ακατάλληλης τοποθέτησης.

Επιπρόσθετα, υπό το πρίσμα των συνεχιζόμενων δυσμενών συνθηκών διαβίωσης, όπως ο υπερπληθυσμός και η ανεπαρκής πρόσβαση σε υγειονομική και ιατροφαρμακευτική περίθαλψη, πρέπει να υπάρξει μέριμνα για την έγκαιρη αναγνώριση αναπηριών ή χρόνιων παθήσεων που ενδέχεται να προκύψουν εξαιτίας του εγκλεισμού, όπως για παράδειγμα η ανάπτυξη ψυχοκοινωνικών αναπηριών κατά τη διάρκεια της κράτησης.

**Για το λόγο αυτό προτείνουμε:**

* Την **τοποθέτηση των κρατούμενων με αναπηρία σε κατάλληλα κελία** των σωφρονιστικών καταστημάτων λαμβάνοντας υπόψη τις ανάγκες τους και παρέχοντας τις όποιες αναγκαίες τροποποιήσεις που πιθανόν χρειάζονται.
* Τον **σχεδιασμό ενός μηχανισμού για τον εντοπισμό των μη ορατών αναπηριών** κατά την είσοδο των νεοεισερχόμενων κρατουμένων στο σωφρονιστικό σύστημα, καθώς και για τον έγκαιρο εντοπισμό νέων αναπηρίων ή χρόνιων παθήσεων που δύνανται να αναπτυχθούν κατά τη διάρκεια της κράτησης.
* Τη **διασφάλιση της προστασίας των κρατούμενων με αναπηρία** **από κακομεταχείριση** που ενδέχεται να προέρχεται από άλλους κρατούμενους. Αυτό απαιτεί τη δημιουργία ασφαλών συνθηκών διαβίωσης για τους κρατούμενους με αναπηρία, με την ενίσχυση των μηχανισμών παρακολούθησης και την εφαρμογή πολιτικών κατά της βίας και των καταχρήσεων εντός των φυλακών.

## **Συλλογή δεδομένων για την κατάσταση των κρατούμενων με αναπηρία**

Η απουσία επίσημων, συστηματικών και δημοσίως προσβάσιμων δεδομένων σχετικά με τον αριθμό των κρατούμενων με αναπηρία και την κατηγορία της αναπηρίας τους συνιστά σημαντική έλλειψη και σοβαρό κενό στο σωφρονιστικό σύστημα της χώρας. Μέχρι και σήμερα, δεν υπάρχουν επίσημα στοιχεία αναφορικά με τον αριθμό των κρατουμένων με αναπηρία, το είδος της αναπηρίας τους, τα σωφρονιστικά καταστήματα κράτησης στα οποία εκτίουν την ποινή τους, καθώς και το επίπεδο προσβασιμότητας των εν λόγω υποδομών.

Στο πλαίσιο υλοποίησης τους Εθνικού Σχεδίου Δράσης για τα Δικαιώματα των Ατόμων με Αναπηρία 2020-2023, είχε προβλεφθεί η υλοποίηση δράσης που περιλάμβανε *την καταγραφή,* αφενός, *του πληθυσμού των κρατούμενων με σωματική αναπηρία ή αδυναμία αυτοεξυπηρέτησης, και, αφετέρου,* *των υφιστάμενων υποδομών κάλυψης βασικών αναγκών διαβίωσης των κρατούμενων των σωφρονιστικών καταστημάτων και καταστημάτων κράτησης*. Παρότι, σύμφωνα με την *Ετήσια Έκθεση Πορείας Υλοποίησης του ΕΣΔ για το 2021,***[[17]](#footnote-17)** οι εν λόγω καταγραφές πραγματοποιήθηκανκαι τα στοιχεία καταχωρήθηκαν σε ειδικό μητρώο, αυτά δεν έχουν δημοσιοποιηθεί και παραμένουν διαθέσιμα μόνο για υπηρεσιακή χρήση.**[[18]](#footnote-18)**

Ωστόσο, αυτό που θέλουμε να επισημάνουμε είναι ότι η απουσία πρόσβασης σε δεδομένα που αποτυπώνουν την υφιστάμενη κατάσταση εντός των σωφρονιστικών καταστημάτων κράτησης αποκρύπτει τις δυσκολίες και τα εμπόδια που αντιμετωπίζουν οι κρατούμενοι/ες με αναπηρία και κατ’ επέκταση οδηγούν στη μη λήψη των απαραίτητων μέτρων για την αντιμετώπισή τους.

Επιπρόσθετα, δεδομένης της έλλειψης στοιχείων για τους/τις κρατούμενους/ες με αναπηρία, το Παρατηρητήριο Θεμάτων Αναπηρίας της Ε.Σ.Α.μεΑ., ήδη από τον Δεκέμβριο του 2021, απηύθυνε επιστολή**[[19]](#footnote-19)** προς τη Γενική Γραμματεία Αντεγκληματικής Πολιτικής του Υπουργείου Προστασίας του Πολίτη, επιδιώκοντας την έναρξη συνεργασίας με την εν λόγω Γενική Γραμματεία σε θέματα στατιστικών δεδομένων που αφορούν τα δικαιώματα των κρατούμενων με αναπηρία, όπως σε: α) στοιχεία που αφορούν την καταγραφή της υφιστάμενης κατάστασης όλων των καταστημάτων κράτησης ως προς το κριτήριο της προσβασιμότητας και β) στοιχεία που αφορούν στην καταγραφή του συνόλου του πληθυσμού των κρατουμένων με οποιαδήποτε μορφή αναπηρίας ή αδυναμίας αυτοεξυπηρέτησης. Ωστόσο, μέχρι και σήμερα δεν υπήρξε καμία επίσημη ανταπόκριση ή εξέλιξη ως προς την υλοποίηση αυτής της συνεργασίας.

**Για το λόγο αυτό προτείνουμε:**

* Την **παροχή πληροφόρησης** σχετικά με α) τον αριθμό των κρατούμενων με αναπηρία συμπεριλαμβανομένων και των κρατούμενων με ψυχοκοινωνικές αναπηρίες και β)το επίπεδο προσβασιμότητας των καταστημάτων κράτησης.
* Τη **διεξαγωγή μελετών που θα εστιάζουν στις συνθήκες διαβίωσης των κρατούμενων με αναπηρία** με στόχο την εκτίμηση των υγειονομικών, κοινωνικών και ψυχολογικών αναγκών τους, καθώς και των εμπόδιων που ενδέχεται να συναντούν στην καθημερινότητά τους εντός των σωφρονιστικών καταστημάτων.
* Την **έναρξη συνεργασίας** μεταξύ της Γενικής Γραμματείας Αντεγκληματικής Πολιτικής του Υπουργείου Προστασίας του Πολίτη και του Παρατηρητήριου Θεμάτων Αναπηρίας της Ε.Σ.Α.μεΑ. σε θέματα στατιστικών δεδομένων που αφορούν τα δικαιώματα των κρατούμενων με αναπηρία.

## **Πρόσβαση στην επικοινωνία**

Η ενημέρωση όλων των κρατουμένων -με ή χωρίς αναπηρία- ως προς τη λειτουργία του σωφρονιστικού καταστήματος στο οποίο εκτίουν την ποινή τους, τις διαδικασίες υποβολής παραπόνων ή αιτημάτων, καθώς και για τα δικαιώματά τους εντός του καταστήματος, αποτελεί αναμφισβήτητο θεμέλιο για τη διασφάλιση της αξιοπρέπειας και της ισότιμης μεταχείρισης όλων των κρατουμένων.

Λαμβάνοντας υπόψη τη σχετική σύσταση της Επιτροπής του Συμβουλίου της Ευρώπης για την Πρόληψη των Βασανιστηρίων (CPT)) που αφορά την παροχή εισαγωγικού φυλλαδίου σε όλους τους/τις νεοεισερχόμενους/ες κρατούμενους/ες με πληροφορίες για τη λειτουργία του σωφρονιστικού καταστήματος σε γλώσσα κατανοητή σε αυτούς -ειδικά για όσους/ες δεν γνωρίζουν την ελληνική γλώσσα**[[20]](#footnote-20)**- καθώς και τον Κανόνα 55 των Κανόνων των ΗΕ για τη Μεταχείριση των Κρατουμένων (Κανόνες Μαντέλα),**[[21]](#footnote-21)** προτείνουμε τα εξής:

* Την **παροχή εισαγωγικού φυλλαδίου** με πληροφορίες σχετικά με τη λειτουργία του σωφρονιστικού καταστήματος και σε προσβάσιμες μορφες -όπως: σε κείμενο εύκολο για ανάγνωση (easy-to-read), στη νοηματική γλώσσα, στη γραφή Braille κ.λπ.- προκειμένου να ενημερωθούν οι κρατούμενοι/ες με αναπηρία για τα δικαιώματά τους και το πλαίσιο διαβίωσης και λειτουργίας του χώρου κράτησης στο οποίο θα εκτίσουν την ποινή τους.
* Τον **ορισμό ενός/μιας σωφρονιστικού υπάλληλου αναφοράς**, με ειδική εκπαίδευση, ως προσβάσιμο σημείο επικοινωνίας για τους/τις κρατούμενους/ες με αναπηρία, στον οποίο/στην οποία θα μπορούν να απευθύνονται για διευκρινήσεις ή βοήθεια σχετικά με τη λειτουργεία του καταστήματος κράτησης.

## **Καταστάσεις κρίσης και κρατούμενοι με αναπηρία**

Μια ακόμη σημαντική διάσταση που πρέπει να επισημανθεί αφορά την έλλειψη στοιχείων σχετικά με τους κανονισμούς λειτουργίας των σωφρονιστικών καταστημάτων της χώρας. Μια έλλειψη που δημιουργεί εύλογους προβληματισμούς για το κατά πόσο υπάρχει οργανωμένος σχεδιασμός εκκένωσης των κτηρίων σε περίπτωση κρίσεων, όπως ένας σεισμός ή μια πυρκαγιά.

Ειδικότερα ως προς τους/τις κρατούμενους/ές με αναπηρία, δεν γνωρίζουμε αν στους ισχύοντες κανονισμούς λειτουργίας των σωφρονιστικών καταστημάτων έχει ενσωματωθεί η διάσταση της αναπηρίας κατά το σχεδιασμό εκκένωσης των κτηρίων, αλλά και αν οι σωφρονιστικοί υπάλληλοι έχουν λάβει την απαραίτητη κατάρτιση ώστε να ανταποκριθούν στις ανάγκες αυτών των κρατούμενων σε περιπτώσεις έκτακτων συνθηκών.

Στο πλαίσιο αυτό, θετική εξέλιξη αποτελεί η Δράση 52 της Εθνικής Στρατηγικής για τα Δικαιώματα των Ατόμων με Αναπηρία 2024-2030, που προβλέπει την επικαιροποίηση των κανονισμών ασφαλείας των σωφρονιστικών καταστημάτων με σκοπό τη βελτίωση των συνθηκών διαβίωσης των ατόμων με αναπηρία.

Αναφορικά με τη διαχείριση των κρατούμενων με αναπηρία σε καταστάσεις κρίσης εντός των σωφρονιστικών καταστημάτων προτείνουμε:

* Το **σχεδιασμό και την εφαρμογή μέσων και υπηρεσιών διαφυγής** που να ανταποκρίνονται στις ανάγκες των κρατούμενων με αναπηρία, τόσο από τα καταστήματα κράτησης όσο και από της δομές υγείας που λειτουργούν εντός αυτών, σε περίπτωση έκτακτης ανάγκης, π.χ. σεισμός ή πυρκαγιά.
* Την **παροχή ειδικής εκπαίδευσης στους σωφρονιστικούς υπαλλήλους** σχετικά με τη διαχείριση των αναγκών των κρατουμένων με αναπηρία σε συνθήκες κρίσης, ώστε να διασφαλιστεί η ασφάλεια και η ισότιμη μεταχείριση όλων.

## **Κρατούμενοι με αναπηρία και συμμετοχή σε διάφορες καθημερινές δραστηριότητες**

Το δικαίωμα όλων των κρατουμένων σε διάφορες δραστηριότητες, όπως εκπαιδευτικά προγράμματα, επαγγελματική κατάρτιση, εργασία, σωματική άσκηση, και πολιτιστικές δράσεις κατοχυρώνεται στον Σωφρονιστικό Κώδικα.**[[22]](#footnote-22)** Ωστόσο, στην πράξη η εφαρμογή του παραμένει περιορισμένη και ανεπαρκής ώστε να καλύψει ισότιμα τις ανάγκες όλων των κρατούμενων, ιδίως αυτών με αναπηρία.

Η περιορισμένη διαθεσιμότητα τέτοιων δραστηριοτήτων ενδέχεται να οδηγεί σε αποκλεισμό των κρατουμένων με αναπηρία, είτε λόγω φυσικής αδυναμίας πρόσβασης, είτε λόγω έλλειψης κατάλληλης προσαρμογής των δράσεων στις ανάγκες τους.**[[23]](#footnote-23)** Επιπλέον, σύμφωνα με την Έκθεση της Επιτροπής του Συμβουλίου της Ευρώπης για την Πρόληψη των Βασανιστηρίων (CPT), παρατηρείται ότι οι κρατούμενοι που λαμβάνουν αγωγή με ψυχοτρόπα φάρμακα αποκλείονται αυτομάτως από την πρόσβαση στην εργασία, γεγονός που τους στερεί το δικαίωμα μείωσης της ποινής τους χωρίς, ωστόσο, να υπάρχει κάποιος ιατρικά τεκμηριωμένος λόγος.**[[24]](#footnote-24)**

Παράλληλα, ως προς το σχεδιασμό των υφιστάμενων δραστηριοτήτων, όπως το δικαίωμα στην εργασία, αυτές έχουν συχνά σχεδιαστεί αποκλειστικά ως ένα «μέσο» μείωσης της ποινής και όχι ως μια δραστηριότητα που θα μπορούσε να συμβάλει στην «προσωπική ανάπτυξη» των κρατούμενων και στην προετοιμασία για την επαγγελματική και κοινωνική ένταξη τους ύστερα από την αποφυλάκιση τους.

**Για το λόγο αυτό προτείνουμε:**

* Τη **λήψη μέτρων που θα διασφαλίσουν την ισότιμη πρόσβαση των κρατούμενων με αναπηρία** σε όλες τις δραστηριότητες εντός των σωφρονιστικών καταστημάτων -όπως: εκπαιδευτικά προγράμματα, επαγγελματική κατάρτιση, εργασία, άθληση, κ.λπ.- ανεξαρτήτως κατηγορίας αναπηρίας.
* Τη **σύναψη συνεργασίας με οργανώσεις της κοινωνίας των πολιτών**, προκειμένου να σχεδιαστούν και να υλοποιηθούν δράσεις προσαρμοσμένες στις ανάγκες των κρατούμενων με αναπηρία, συμβάλλοντας έτσι στην ουσιαστική ενσωμάτωσή τους στο σωφρονιστικό περιβάλλον και στην προετοιμασία τους για την επανένταξη στην κοινωνία.

## **Κατάρτιση και επιμόρφωση των σωφρονιστικών υπαλλήλων στα δικαιώματα των κρατούμενων με αναπηρία**

Η κατάρτιση και η επιμόρφωση των σωφρονιστικών υπάλληλων στη δικαιωματική προσέγγιση της αναπηρίας αποτελεί βασική προϋπόθεση για τη διασφάλιση της ίσης μεταχείρισης και της απόλαυσης των δικαιωμάτων των κρατούμενων με αναπηρία. Δυστυχώς, μέχρι και σήμερα, η μεταχείριση των ατόμων με αναπηρία από διάφορους επαγγελματίες δεν συνάδει πάντα με τη δικαιωματική προσέγγιση της αναπηρίας. Σε πολλές περιπτώσεις, επαγγελματίες που έρχονται σε επαφή με άτομα με αναπηρία, όπως και οι δημόσιοι λειτουργοί, δεν γνωρίζουν πώς να επικοινωνήσουν ή να συνεργαστούν αποτελεσματικά μαζί τους. Αυτό συχνά οφείλεται: α) σε εδραιωμένες προκαταλήψεις και στερεότυπα της ελληνικής κοινωνίας που θεωρούν τα άτομα με αναπηρία ως «πολίτες» που δεν έχουν τα ίδια δικαιώματα με τα άτομα χωρίς αναπηρία, και β) στην έλλειψη επαρκούς εξοικείωσης των δημοσιών λειτουργών με τα ιδιαίτερα χαρακτηριστικά και τις ανάγκες των ατόμων που συναλλάσσονται και ανήκουν σε διαφορετικές κατηγορίες αναπηρίας όπως και το πως να επικοινωνούν μαζί τους.

Για το λόγο αυτό είναι σημαντικό να συνεχιστεί η υλοποίηση δράσεων για την κατάρτιση και επιμόρφωση τόσο των σωφρονιστικών υπαλλήλων όσο και των διοικητικών υπαλλήλων των σωφρονιστικών καταστημάτων στα δικαιώματα των ατόμων με αναπηρία. Ήδη, στο πλαίσιο υλοποίησης του *Εθνικού Σχεδίου Δράσης για τα Δικαιώματα των Ατόμων με Αναπηρία 2020-2023*, υλοποιήθηκαν εκπαιδευτικές δράσεις που αφορούσαν την εκπαίδευση των σωφρονιστικών υπάλληλων στο πως να συνδιαλέγονται με τους κρατούμενους με αναπηρία. Παρότι, η υλοποίηση των εν λόγω δράσεων είναι αναμφισβήτητα μια σημαντική εξέλιξη, ωστόσο, αυτό που θα θέλαμε να επισημάνουμε, είναι η έλλειψη ενημέρωσης αναφορικά με το περιεχόμενο που είχε/έχει συμπεριληφθεί στην εκπαίδευση των σωφρονιστικών υπάλληλων. Συγκεκριμένα, δεν είναι σαφές αν το περιεχόμενο των εκπαιδευτικών δράσεων ήταν βασισμένο στη σύγχρονη δικαιωματική προσέγγιση της αναπηρίας ή αν αναπαρήγαγε παρωχημένες ιατρικές αντιλήψεις.

**Για το λόγο αυτό προτείνουμε:**

* Την **παροχή συστηματικής και συνεχούς κατάρτισης στους σωφρονιστικούς και αστυνομικούς υπαλλήλους** για τα δικαιώματα των κρατούμενων με αναπηρία, τις ανάγκες τους ανά κατηγορία αναπηρίας με γνώμονα την προστασία της εγγενούς αξιοπρέπειας τους.
* Την **ειδική επιμόρφωση των σωφρονιστικών υπαλλήλων στον τρόπο φροντίδας, εποπτείας και υποστήριξης των κρατούμενων με αναπηρία**, καθώς και στη διαχείριση περιστατικών κακομεταχείρισης ή διακρίσεων από άλλους κρατούμενους.
* Την **ανάπτυξη συνεργασίας μεταξύ της Γενικής Γραμματείας Αντεγκληματικής Πολιτικής και του Ινστιτούτου της Εθνικής Συνομοσπονδίας Ατόμων με Αναπηρία και Χρόνιες Παθήσεις (ΙΝ-ΕΣΑμεΑ)** για το σχεδιασμό και τη διοργάνωση επιμορφωτικών σεμιναρίων στα δικαιώματα των ατόμων με αναπηρία.
1. Βλ. παρ. 24ii των Τελικών Παρατηρήσεων της Επιτροπής των ΗΕ για τα Δικαιώματα των Ατόμων με Αναπηρίες. Οι Τελικές Παρατηρήσεις της Επιτροπής των ΗΕ είναι διαθέσιμες στο <https://docstore.ohchr.org/SelfServices/FilesHandler.ashx?enc=pxYsYLo5OAjIm44ggzQURhpozWgq3W0nImjkdCmnMcUMRY1R5prum86XN%2F4nuO%2BwpY8HIIlMq4Cj5giffba%2BsQ%3D%3D>. Οι Τελικές Παρατηρήσεις είναι επίσης διαθέσιμες στην [ελληνική γλώσσα](http://139.144.147.121/component/cck/?task=download&collection=article_filegroup&xi=0&file=article_file&id=4592) και σε [κείμενο εύκολο για ανάγνωση](http://139.144.147.121/component/cck/?task=download&collection=article_filegroup&xi=1&file=article_file&id=4592) (easy-to-read) στην ιστοσελίδα της ΕΣΑμεΑ. [↑](#footnote-ref-1)
2. Βλ. παρ. 25 των Τελικών Παρατηρήσεων της Επιτροπής των ΗΕ για τα Δικαιώματα των Ατόμων με Αναπηρίες. [↑](#footnote-ref-2)
3. Οι Τελικές Παρατηρήσεις της Επιτροπής των ΗΕ κατά των Βασανιστηρίων ύστερα από τον εποικοδομητικό διάλογο που έλαβε χώρα μεταξύ της Επιτροπής των ΗΕ κατά των Βασανιστηρίων και της αντιπροσωπίας του ελληνικού κράτους είναι διαθέσιμες στο: <https://documents-dds-ny.un.org/doc/UNDOC/GEN/G19/260/55/PDF/G1926055.pdf?OpenElement> [↑](#footnote-ref-3)
4. Βλ. το σημείο α, της παρ. 37 των Τελικών Παρατηρήσεων της Επιτροπής των ΗΕ κατά των Βασανιστηρίων. Διαθέσιμο στο:

 <https://documents-dds-ny.un.org/doc/UNDOC/GEN/G19/260/55/PDF/G1926055.pdf?OpenElement> [↑](#footnote-ref-4)
5. *Ό.π.* [↑](#footnote-ref-5)
6. Βλ. το σημείο α, της παρ. 45 των Τελικών Παρατηρήσεων της Επιτροπής των ΗΕ κατά των Βασανιστηρίων. Διαθέσιμο στο: <https://documents-dds-ny.un.org/doc/UNDOC/GEN/G19/260/55/PDF/G1926055.pdf?OpenElement> [↑](#footnote-ref-6)
7. Επιτροπή του Συμβουλίου της Ευρώπης κατά των Βασανιστηρίων (CPT) (2022). Έκθεση προς την Ελληνική Κυβέρνηση κατά την επίσκεψη που πραγματοποίησε στην Ελλάδα η Ευρωπαϊκή Επιτροπή για την Πρόληψη των Βασανιστηρίων και της Απάνθρωπης ή Εξευτελιστικής Μεταχείρισης ή Τιμωρίας (CPT) από τις 22 Νοεμβρίου 2021 έως την 1η Δεκεμβρίου 2021. Διαθέσιμη στο: <https://rm.coe.int/1680a7ce97> [↑](#footnote-ref-7)
8. Συνήγορος του Πολίτη (2025) Εθνικός Μηχανισμός Πρόληψης των Βασανιστηρίων και της Κακομεταχείρισης (OPCAT). Ετήσια Ειδική Έκθεση 2022-2023. Διαθέσιμη στο: <https://www.synigoros.gr/api/files/download/556628> [↑](#footnote-ref-8)
9. CPT 2022. ΣτΠ 2025 [↑](#footnote-ref-9)
10. Βλ. σσ. 70-71 της Ετήσιας Έκθεσης Πορείας Υλοποίησης Εθνικού Σχεδίου Δράσης για τα Δικαιώματα των Ατόμων με Αναπηρία. Η έκθεση είναι διαθέσιμη ηλεκτρονικά στο: <https://amea.gov.gr/action-report> [↑](#footnote-ref-10)
11. To Πόρισμα της Ομάδας Εργασίας για την επεξεργασία και την επικαιροποίηση του στρατηγικού πλάνου σωφρονιστικής πολιτικής της Γενικής Γραμματείας Αντεγκληματικής Πολιτικής για τα έτη 2021-2023 είναι διαθέσιμο στο: [https://theartofcrime.gr/wp-content/uploads/2023/01/ΣΤΡΑΤΗΓΙΚΟ-ΣΧΕΔΙΟ-2021-2023-Πόρισμα.pdf](https://theartofcrime.gr/wp-content/uploads/2023/01/%CE%A3%CE%A4%CE%A1%CE%91%CE%A4%CE%97%CE%93%CE%99%CE%9A%CE%9F-%CE%A3%CE%A7%CE%95%CE%94%CE%99%CE%9F-2021-2023-%CE%A0%CF%8C%CF%81%CE%B9%CF%83%CE%BC%CE%B1.pdf) [↑](#footnote-ref-11)
12. Βλ. <https://amea.gov.gr/strategy> [↑](#footnote-ref-12)
13. Για περισσότερα βλ. European Court of Human Rights judgement on the CASE OF POULOPOULOS v. GREECE.20 March 2025. Διαθέσιμο στο:

<https://hudoc.echr.coe.int/#{%22itemid%22:[%22001-242277%22]}> [↑](#footnote-ref-13)
14. Συνήγορος του Πολίτη 2025, σ. 108 [↑](#footnote-ref-14)
15. Βλ. σελ. 67 της Έκθεσης της Επιτροπής κατά των Βασανιστηρίων (CPT) του είναι διαθέσιμη στο: <https://rm.coe.int/1680a7ce97> [↑](#footnote-ref-15)
16. Σύμφωνα με την σχετικά πρόσφατη έκθεση (2022) της Επιτροπής του Συμβουλίου της Ευρώπης για την πρόληψη των Βασανιστηρίων και της Απάνθρωπης ή Εξευτελιστικής Μεταχείρισης ή Τιμωρίας (CPT) προς την Ελλάδα, ο υπερπληθυσμός των καταστημάτων κράτησης της χώρας αποτελεί ένα από τα πιο κρίσιμα προβλήματα του σωφρονιστικού συστήματος και χρήζει άμεσης αντιμετώπισης. [↑](#footnote-ref-16)
17. Βλ. *Ετήσια Έκθεση Πορείας Υλοποίησης Εθνικού Σχεδίου Δράσης για τα Δικαιώματα των Ατόμων με Αναπηρία* για το έτος 2021. Η έκθεση είναι διαθέσιμη ηλεκτρονικά στο: <https://amea.gov.gr/action-report> [↑](#footnote-ref-17)
18. *Ό.π.* σ. 70 [↑](#footnote-ref-18)
19. Επιστολή με αρ. πρωτ. 1724/16.12.2021 του Παρατηρητηρίου Θεμάτων Αναπηρίας της Ε.Σ.Α.μεΑ. προς την Γενική Γραμματεία Αντεγκληματικής Πολιτικής του Υπουργείου Προστασίας του Πολίτη με θέμα την «*Αίτημα της Ε.Σ.Α.μεΑ. για παροχή στοιχείων και έναρξη συνεργασίας σε θέματα στατιστικών δεδομένων για τα δικαιώματα των ατόμων με αναπηρία στα πεδία δικαιοδοσίας της Γενικής Γραμματείας Αντεγκληματικής Πολιτικής του Υπουργείου Προστασίας του Πολίτη*». [↑](#footnote-ref-19)
20. Βλ. τη σύσταση της Επιτροπής στη σελ. 78 της Έκθεσης της Επιτροπής κατά των Βασανιστηρίων (CPT) του Συμβουλίου της Ευρώπης για τις συνθήκες κράτησης στα καταστήματα κράτησης της χώρα. Η έκθεση είναι διαθέσιμη στο: <https://rm.coe.int/1680a7ce97> [↑](#footnote-ref-20)
21. Σύμφωνα με τον Κανόνα 55 των Κανόνων Μαντέλα, οι κανόνες αυτοί πρέπει να είναι προσβάσιμοι στους κρατούμενους με αναπηρία όπως και οι περιλήψεις αυτών πρέπει να είναι διαθέσιμες στους κοινόχρηστους χώρους των φυλακών. Για περισσότερα βλ. <https://www.unodc.org/documents/justice-and-prison-reform/GA-RESOLUTION/E_ebook.pdf> [↑](#footnote-ref-21)
22. Βλ. Κεφάλαιο 5 «Μορφωτικά προγράμματα και ελεύθερος χρόνος κρατουμένων» του Σωφρονιστικού Κώδικα [↑](#footnote-ref-22)
23. Tornare, M. 2018. Detainees with disabilities in Europe. Report. Council of Europe Parliamentary Assembly. Διαθέσιμο στο:

<https://pace.coe.int/pdf/117b83debb005883739134811cb259a8ba66af3bca99749031ddc9477f35c8f0/doc.%2014557.pdf> [↑](#footnote-ref-23)
24. Βλ. σ. 40 της Έκθεσης της Επιτροπής κατά των Βασανιστηρίων (CPT) του Συμβουλίου της Ευρώπης για τις συνθήκες κράτησης στα καταστήματα κράτησης της χώρα. Η έκθεση είναι διαθέσιμη στο: <https://rm.coe.int/1680a7ce97> [↑](#footnote-ref-24)